എന് എ നെല്ലിക്കുന്ന് എം എല് എയുടെ ഇടപെടല് ബിവോക് കോഴ്സിന് കേരള പി എസ് സിയുടെ അംഗീകാരം തിരുവനന്തപുരം: 02.09.2021 ബിവോക് ഡിസൈനിംങ്ങ് ഓഫ് ബാചിലര് ഓഫ് വൊകേഷന് കോഴ്സിന് കേരള പി എസ് സിയുടെ അംഗീകാരം ലഭിച്ചു. കാസര്കോട് എം എല് എ എന് എ നെല്ലിക്കുന്നിന്റെ ഇടപെടലിന് പിന്നാലെയാണ് അംഗീകാരം.പുതിയ വിദ്യാഭ്യാസ നയത്തിന്റെ ഭാഗമായി നൈപുണ്യത്തിനാണ് കേന്ദ്രസര്കാര് മുന്തൂക്കം നല്കുന്നത്. ബാചിലര് ഓഫ് വൊകേഷന് കോഴ്സ് ഈ നയത്തിന്റെ ഭാഗമാണ്. എന്നാല് കേരളത്തില് ചുരുക്കം ചില കോളജുകളില് മാത്രമേ ഈ കോഴ്സ് പഠിപ്പിക്കുന്നുള്ളു. അതിനാല് ധാരാളം വിദ്യാര്ഥികള് കേരളത്തിനുപുറത്ത് പോയാണ് കോഴ്സില് ചേര്ന്ന് പഠിക്കുന്നത്. കേന്ദ്ര സര്കാരിന്റെ ഉത്തരവുണ്ടായിട്ടും കേരള പബ്ലിക് സര്വീസ് കമീഷന് മറ്റു ബിരുദങ്ങള്ക്ക് തുല്യമായി ഈ കോഴ്സിനെ അംഗീകരിച്ചിട്ടില്ല. അതുകൊണ്ടുതന്നെ കേരളത്തിലെ സര്വകലാശാലകള് തുല്യതാ സെര്ടിഫികെറ്റുകള് നല്കിയിരുന്നില്ല. എന്നാല് ഇതോടെ ഈയൊരു പ്രശ്നത്തിനാണ് പരിഹാരമായിട്ടുള്ളത്.ഈ അവസ്ഥ ചൂണ്ടിക്കാട്ടി ജൂണ് മാസം മുഖ്യമന്ത്രിക്കും പിഎസ്സി ചെയര്മാനുമാണ് നെല്ലിക്കുന്ന് എം എല് എ കത്ത് നല്കിയിരുന്നത്.